b'\n_START_ARTICLE_\nAm\xc3\xa9d\xc3\xa9e Boll\xc3\xa9e fils\n_START_SECTION_\nYleist\xc3\xa4\n_START_PARAGRAPH_\nAutotehtaan perusti Am\xc3\xa9d\xc3\xa9e Boll\xc3\xa9e nuorempi, vuosina 1873\xe2\x80\x931881 h\xc3\xb6yryautoja valmistaneen Am\xc3\xa9d\xc3\xa9e Boll\xc3\xa9e vanhemman poika. Vuonna 1885 Ranskan Le Mansiin perustettu yritys valmisti autoja Am\xc3\xa9d\xc3\xa9e Boll\xc3\xa9e -nimell\xc3\xa4. Yhti\xc3\xb6n tuotanto lopetettiin vuonna 1922. Yhti\xc3\xb6n toiminta oli ennen I maailmansotaa varsin menestyksek\xc3\xa4st\xc3\xa4 ja sen my\xc3\xb6nt\xc3\xa4mill\xc3\xa4 lisensseill\xc3\xa4 valmistivat ajoneuvoja ranskalainen De Dietrich (Lun\xc3\xa9ville), saksalainen De Dietrich (Niederbronn) ja it\xc3\xa4valtalainen Leesdorfer Automobilwerke.\n_START_SECTION_\nTuotanto\n_START_PARAGRAPH_\nAm\xc3\xa9d\xc3\xa9e Boll\xc3\xa9e nuorempi valmisti ensimm\xc3\xa4isen autonsa vuonna 1885 is\xc3\xa4ns\xc3\xa4 avustamana. Kyseinen auto oli kaksipaikkainen, h\xc3\xb6rykoneella varustettu ajoneuvo. Samana vuonna h\xc3\xa4n valmisti my\xc3\xb6s pienemm\xc3\xa4n, omaa suunnittelua olevan h\xc3\xb6yryauton._NEWLINE_Vuonna 1889 aloitettiin tutkimusty\xc3\xb6 polttomoottorien parissa ja ensimm\xc3\xa4iset sarjana valmistuneet polttomoottoriajoneuvot ajoittuvat vuoden 1895 vaiheille. Korimallina oli nelipaikkainen Vis-\xc3\xa0-vis, jonka kaksisylinterinen moottori antoi tehoa 6 hevosvoimaa ja voimansiirto vet\xc3\xa4v\xc3\xa4lle taka-akselille tapahtui hihnan v\xc3\xa4litt\xc3\xa4m\xc3\xa4n\xc3\xa4. Yksi t\xc3\xa4llainen ajoneuvo otti osaa vuonna 1896 ajettuun Pariisi\xe2\x80\x93Marseille\xe2\x80\x93Pariisi-kilpailuun. Vuonna 1898 virtaviivaisella korilla varustettu malli otti 3. sijan Pariisi\xe2\x80\x93Amsterdam-kilpailussa. Vuonna 1899 esiteltiin 20 hv:n nelisylinterisell\xc3\xa4, 6300\xc2\xa0cm\xc2\xb3: n moottorilla varustettu kilpa-auto. Sarjatuotantomalleina olivat 10 hv:n kaksisylinterinen- ja 12 hv:n nelisylinterinen malli. Vuodesta 1904 l\xc3\xa4htien nelisylinterinen moottori oli sijoitettu auton keulalle pystyasentoon ja j\xc3\xa4\xc3\xa4hdyttimen py\xc3\xb6re\xc3\xa4 muoto oli samankaltainen kuin Delaunay-Belleville -autoissa. Vuosien 1907\xe2\x80\x931914 v\xc3\xa4lisen\xc3\xa4 aikana valmistettiin mallia Type E. T\xc3\xa4m\xc3\xa4n 6333\xc2\xa0cm\xc2\xb3:n moottorilla varustetun mallin hintataso oli samaa luokkaa Rolls-Royce Silver Ghostin kanssa ja niit\xc3\xa4 valmistettiin 200 kappaletta. Vuonna 1912 esiteltiin 4000\xc2\xa0cm\xc2\xb3:n moottorilla varustettu Type F._NEWLINE_I maailmansodan j\xc3\xa4lkeen valmistui viel\xc3\xa4 joitain Type F -mallin autoja, mutta Am\xc3\xa9d\xc3\xa9e Boll\xc3\xa9e fils, kuten niin monet muutkin ajoneuvovalmistajat, kaatui sodan j\xc3\xa4lkeiseen taloustilanteeseen. Sotatuotannon j\xc3\xa4ljilt\xc3\xa4 yhti\xc3\xb6n palkkalistoilla oli paljon ty\xc3\xb6voimaa, uusien automallien kehityst\xc3\xa4 ei oltu tehty vuosiin, tuotantolinjojen ajantasaistaminen vaati runsaasti p\xc3\xa4\xc3\xa4omaa ja inflaation takia autojen myynti oli alamaissa.'